钦定古今图书集成/明伦汇编/交谊典/第090卷 > 册府元龟 > 《与何进荐边让书》蔡邕
## 钦定古今图书集成/明伦汇编/交谊典/第090卷 > 册府元龟 > 《与何进荐边让书》蔡邕

明将军以申甫之德，当中兴之隆，建上将之任，膺秉
国之权。妖寇作孽，震惊京师，运筹帷幄，定策庙胜。先
擒马元，归近之变，天兵致诛，兖豫以清，冀荆用次，云
消席卷，克厌众心，王室已宁，万国兆民，莫不赖祉。伏
惟幕府初开，博选清英，华发旧德，并为元龟，成功立
事，莫不毕举。虽振鹭之集西廱，济济之在周庭，无以
或加。伏见陈留边让，字文礼，天授逸才，聪明贤知，纂
成伐柯，不远之则。龆龀夙孤，不坠家训，始任学问，便
就大业，闲不游嬉，初览诸经，见本知义，寻端极绪，受
者不能答其问，章句不能遂其意。《诗》《书》《易》《礼》，先通大
义，业以次举，众传篇章，无术不综。心通性达，剖纤入
冥，口辩辞长，而节之以礼度。安详审固，守持内定，非礼勿动，非法不言，据狐疑之论，定嫌审之分，经典交
至，检括并合，众夫嘉焉，莫之能夺。使让生于先代，在
唐虞则元凯之比，当仲尼则颜、冉之亚，岂徒世俗之
凡偶，兼混是非讲论而已哉！才艺言行，卓逸不群，阶
级名位，亦宜超然，不以常制为限，长幼为拘。若复辈
从此郡，选举非所以彰瓌玮之高价，昭大知之绝明
也。《传》曰：“函牛之鼎，一旦立之以烹鸡，多汁则澹而不
可食，少汁则焦而不可熟。”大器之与小用，固有所不
宜也。邕诚窃悁悒，怪此宝鼎，未受牺牛太羹之和，久
佐煎熬脔胾之间。愿明将军回谋守虑，思垂采纳，就
让疾病，所亲察之，更以属缺招延，表贡行状，列于正
府，跻之宗伯，纳之机密，展其力用，副其器量。夫若以
年齿为嫌，则颜渊不得冠德行之首，子奇不得纪《治
阿》之功。苟能其事，古今一也。密疏特表，及期而行，邦
国其昌。邕寝羸，匍匐拜寄，不敢须通。